Na temelju članka 55. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18 i 2/20) Gradonačelnik Grada Koprivnice donio je,

**ZAKLJUČAK**

**o zaključenju Ugovora o izvršavanju Programa javnih potreba u sportu**

**Grada Koprivnice za 2021. godinu**

**I.**

Zaključuje se Ugovor o izvršavanju Programa javnih potreba u sportu Grada Koprivnice za 2021. godinu sa Zajednicom športskih udruga grada Koprivnice, Mihovila Pavleka Miškine 12, Koprivnica.

**II.**

Ugovor o izvršavanju Programa javnih potreba u sportu Grada Koprivnice za 2021. godinu nalazi se u prilogu i čini sastavni dio ovog Zaključka.

KLASA: 402-08/20-01/0044

URBROJ: 2137/01-06-02/5-21-1

Koprivnica, 04.01.2021.

GRADONAČELNIK:

Mišel Jakšić, dipl. oec.

OBRAZLOŽENJE

Gradsko vijeće Grada Koprivnice na 27. sjednici održanoj 10. prosinca 2020. godine donijelo je Program javnih potreba u sportu Grada Koprivnice za 2021. godinu. Programom su utvrđene aktivnosti, poslovi i djelatnosti od značaja za Grad Koprivnicu i to kako slijedi: poticanje i promicanje sporta, osobito sporta djece i mladeži, provođenje dijela programa tjelesne i zdravstvene kulture djece i mladeži, djelovanje sportskih udruga i Zajednice športskih udruga Grada Koprivnice, osiguravanje uvjeta za provođenje treninga, organiziranje i provođenje sustava natjecanja, te opću i posebnu zdravstvenu zaštitu sportaša, sportsko-rekreacijske aktivnosti građana, kineziterapijske aktivnosti, kao i druge sportske aktivnosti koje su u funkciji unapređenja i čuvanja zdravlja i podizanja psihofizičke sposobnosti građana, tjelesna kultura i sportske aktivnosti osoba s invaliditetom i drugih osoba oštećena zdravlja, stručni rad u sportu, obrazovna i informacijska djelatnost u sportu.

Sukladno Zakonu o sportu („Narodne novine“ broj 71/06, 150/08, 124/10, 124/11, 86/12, 94/13, 85/15, 19/16, 98/19, 47/20 i 77/20) u jedinicama lokalne samouprave javne potrebe u sportu provode Zajednice športskih udruga.

Na temelju svega navedenog, predlaže se Gradonačelniku Grada Koprivnice donošenje Zaključka o zaključenju Ugovora o izvršavanju Programa javnih potreba u sportu Grada Koprivnice za 2021. godinu.

Nositelj izrade i predlagatelj akta:

UPRAVNI ODJEL ZA DRUŠTVENE DJELATNOSTI

PROČELNICA:

Ana Mlinarić, dipl. soc. rad.

Grad Koprivnica, Koprivnica, Zrinski trg 1, OIB:62112914641, kojeg zastupa gradonačelnik Mišel Jakšić, dipl. oec. (u daljnjem tekstu: „Grad“)

i

Zajednica športskih udruga Grada Koprivnice, Mihovila Pavleka Miškine 12, Koprivnica, OIB: 61641446329, koju zastupa predsjednica Jasmina Stričević (u daljnjem tekstu: „Korisnik“),

dana 04. siječnja 2021. godine, zaključili su

**UGOVOR broj:** **0001/2021**

**o izvršavanju Programa javnih potreba u sportu Grada Koprivnice za 2021. godinu**

**Članak 1.**

Ugovorne strane suglasno utvrđuju:

* da je Korisnik, sukladno članku 76. Zakona o sportu („Narodne novine“ broj [71/06](http://www.zakon.hr/cms.htm?id=56), [150/08](http://www.zakon.hr/cms.htm?id=57), [124/10](http://www.zakon.hr/cms.htm?id=58), [124/11](http://www.zakon.hr/cms.htm?id=59), [86/12](http://www.zakon.hr/cms.htm?id=60), [94/13](http://www.zakon.hr/cms.htm?id=476), [85/15](http://www.zakon.hr/cms.htm?id=12103), 19/16, 98/19, 47/20 i 77/20; dalje: ZOS), nositelj izvršenja Programa Javnih potreba u sportu Grada Koprivnice za 2021. godinu („Glasnik Grada Koprivnice“ broj 9/20) - u daljnjem tekstu: „Program“,
* da su u Proračunu Grada Koprivnice za 2021. godinu, osigurana sredstva za izvršenje Programa od strane Zajednice športskih udruga Grada Koprivnice, u ukupnom iznosu od **6.200.000,00** **kuna** i to kako slijedi:
  1. **pozicija 479**, konto 3811 tekuće donacije u novcu, za osiguravanje osnovnih uvjeta za sport i rekreaciju u iznosu do **3.100.000,00 kuna**,
  2. **pozicija 480**, konto 3811 tekuće donacije u novcu, za realizaciju programa sportskih škola u iznosu do **1.310.000,00 kuna**,
  3. **pozicija 481**, konto 3811 tekuće donacije u novcu, za redovnu djelatnost amaterskih sportskih klubova u iznosu do **1.200.000,00 kuna**,
  4. **pozicija 482**, konto 3811 tekuće donacije u novcu, za sportske manifestacije u iznosu do **300.000,00 kuna**,
  5. **pozicija 484**, konto 3811 tekuće donacije u novcu, za obuku neplivača u iznosu do **90.000,00 kuna**,
  6. **pozicija 485**, konto 3811 tekuće donacije u novcu, za potporu vrhunskom sporta u iznosu do **200.000,00 kuna**.
* da će Korisnik sredstva iz stavka 1. točke 2. raspodijeliti u skladu s Programom, a na temelju odredbi Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15; dalje: Uredba) ukoliko sredstva daje udrugama te sa svakim korisnikom sredstava sklopiti ugovor o sufinanciranju.

**Članak 2.**

Grad će izravno sufinancirati Korisnika u maksimalnom ukupnom iznosu iz članka 1. stavka 1. točke 2. ovog Ugovora, a sve temeljem potpunih, preglednih i obrazloženih Zahtjeva Korisnika i Financijskog plana korisnika usvojenog od strane nadležnog tijela.

Financijski plan se podnosi najmanje jednom godišnje i to u roku od 8 dana od dana potpisa ovog ugovora.

Zahtjevi Korisnika podnose se na propisanom obrascu kojeg Korisniku predaje nadležni Upravni odjel Grada.

**Članak 3.**

Sredstva odobrena temeljem izvršavanja odredbi ovog Ugovora, isplatit će se na žiroračun Korisnika IBAN HR792386002-1100510408, i to:

* **10 %** iznosa iz članka 1. stavka 1. točke 2. ovog Ugovora odnosno iznos od **620.000,00 kuna** - odmah po potpisu ovog ugovora, a najkasnije u roku od 30 dana,
* **90%** iznosa iz članka 1. stavka 1. točke 2. ovog Ugovora odnosno iznos od **5.580.000,00 kuna** - u 11 mjesečnih rata, po dostavi Zahtjeva iz članka 2. ovog Ugovora.

**Članak 4.**

Radi kontrole namjenskog korištenja sredstava Korisnik se obvezuje da će Gradu dostaviti Mjesečni Izvještaj o korištenju odobrenih financijskih sredstava i to najkasnije 10 dana od isteka razdoblja za koje se daje izvještaj, a koji treba sadržavati:

1. Financijski izvještaj na obrascu PROR-POT (i dostavlja ga u tiskanom obliku poštom ili osobno i u elektroničkom obliku elektroničkom poštom odnosno poštom ili osobno na CD-u, DVD-u ili USB-u) uz detaljno dokumentiranje svih troškova i priloge:

1. za bezgotovinska plaćanja: preslike računa (R1 ili R2) koji glase na korisnika te pripadajuće bankovne izvode
2. za gotovinska plaćanja: preslike računa (R1 ili R2) koji glase na korisnika, preslike isplatnica iz blagajne i blagajničkog izvješća
3. ostalu dokumentaciju: putne naloge s pripadajućim prilozima, dokumente na temelju kojih su obavljana plaćanja (ugovori, sporazumi, obračuni honorara) i sl.
4. priloge vezane uz provedbu programa/projekta dokaze o provedbi projektnih aktivnosti (potpisne liste, evaluacijske listiće, fotografije s događanja, primjerke publikacija i dr.)

Osim Mjesečnog Izvještaja iz točke 1. ovog članka Korisnik podnosi

1.Godišnji izvještaj o provedbi koji se sastoji od tekstualnog dijela i financijskog izvještaja provedenih aktivnosti za razdoblje od 01.01.-31.12.2021. godine, i to najkasnije do 10.1.2022. godine. Tekstualni dio sastoji se od opisa provedenih aktivnosti i obrazloženja stavki koje su ostvarile najveću realizaciju/gdje postoje odstupanja, te mjerljivih pokazatelja,

2. Godišnji izvještaj o provedbi koji se sastoji od tekstualnog dijela i financijskog izvještaja (obrasci BIL-NPF, PR-RAS-NPF i bilješki uz financijske izvještaje) za razdoblje od 01.01.-31.12.2021. godine čiji je sastavni dio i samoprocjena funkcioniranja sustava financijskog upravljanja i kontrola neprofitnih organizacija, i to najkasnije do 31. ožujka 2022. godine.

Izvještaji iz stavka 1. točke 1. i stavka 2. točke 2. ovog članka se podnose na propisanim obrascima sukladno Pravilniku o izvještavanju u neprofitnom računovodstvu i registru neprofitnih organizacija („Narodne novine“ broj 31/15, 67/17 i 115/18).

Odgovorna osoba Korisnika ili osoba koju on za to ovlasti svojim potpisom jamči vjerodostojnost isprava koje su prilog izvještaja iz ovog članka.

**Članak 5.**

Grad pridržava pravo kontinuiranog praćenja i vrednovanja korištenja sredstava odobrenih Korisniku temeljem izvršavanja odredbi ovog Ugovora, a za obavljanje osnovne djelatnosti Korisnika u 2021. godini, te preispitivanje financija i troškova u bilo koje vrijeme trajanja sufinanciranja te u naknadnom razdoblju sukladno propisima.

Grad može neposrednu kontrolu iz stavka 1. ovog članka, obaviti kroz terenski posjet prostorijama Korisnika, te je o namjeri izvršenja neposredne kontrole dužan prethodno obavijestiti Korisnika barem sedam dana prije planiranog izvršenja kontrole. Iznimno Grad može neposrednu kontrolu iz stavka 1. ovog članka obaviti kod korisnika bez prethodne najave ukoliko ovaj ne poštuje rokove izvještavanja ili ako postoji opravdana bojazan za kršenje zakonskih odredbi.

**Članak 6.**

Korisnik ovlašćuje Grad da radi nadzora namjenskog korištenja sredstava odobrenih za izvršenje Programa, a temeljem izvršavanja odredbi ovog Ugovora, u 2021. godini, neposredno kontaktira sve pravne i fizičke osobe s kojima Korisnik surađuje.

**Članak 7.**

Korisnik se obvezuje pravodobno obavijestiti Grad o zahtjevu za izmjenama ugovora (s popratnom dokumentacijom kojom se opravdava taj zahtjev), a o čemu će se u slučaju odobrenja izmjene zaključiti Aneks ovog Ugovora.

Svaka izmjena ugovornih obveza treba biti zatražena i odobrena u pisanom obliku.

Odluku o odobrenju ili neodobrenju izmjena Grad mora donijeti u roku od 20 radnih dana od dostave obavijesti iz stavka 1. ovog članka.

**Članak 8.**

Ako Grad utvrdi da je Korisnik nenamjenski koristio dodijeljena financijska sredstva ili ih nije koristio u ugovorenom razdoblju, ako nije podnio odgovarajuće izvještaje u roku i sa sadržajem određenim u članku 4. ovog Ugovora ili ako Gradu ne omogući nadzor nad namjenskim korištenjem sredstava iz članka 5. i 6. ovog Ugovora, daljnja isplata bit će obustavljena, a Korisnik je dužan vratiti primljena nenamjenski utrošena ili neutrošena sredstva, uz obračunate kamate utvrđene u poslovnoj banci Grada u roku od 30 dana od dana primitka pisane obavijesti Grada o potrebi vraćanja zaprimljenih sredstava.

**Članak 9.**

Korisnik se obvezuje na svim tiskanim, video i drugim materijalima vezanim uz obavljanje osnovne djelatnosti Korisnika istaknuti logotip i naziv Grada.

**Članak 10.**

Grad ne snosi odgovornost, neposrednu ili posrednu, za štete proizašle iz bilo koje aktivnosti Korisnika u svezi obavljanja djelatnosti Korisnika.

**Članak 11.**

Potpisivanjem ovog ugovora Korisnik se obvezuje da neće sredstva dobivena temeljem ovog Ugovora koristiti za sudjelovanje u izbornoj ili drugoj promidžbi političke stranke, koalicije ili kandidata, neće tim sredstvima davati izravnu potporu političkoj stranci, koaliciji ili kandidatu niti ta financijska sredstva koristiti za financiranje političkih stranaka, koalicija ili kandidata za sve vrijeme trajanja ovog Ugovora.

**Članak 12.**

U slučaju da se spor u provedbi ovog ugovora između Grada i Korisnika ne može riješiti sporazumno, niti putem postupka mirenja, spor rješava stvarno nadležan sud u Koprivnici.

**Članak 13.**

Na elemente sufinanciranja Korisnika koji nisu uređeni ovim Ugovorom, na odgovarajući se način primjenjuju Opći uvjeti ovog Ugovora.

**Članak 14.**

Sastavni dio te prilog ovog Ugovora su:

* Opći uvjeti Ugovora o izravnom sufinanciranju Zajednice športskih udruga Grada Koprivnice, za obavljanje osnovne djelatnosti u 2021. godini (utvrđeni temeljem odredbi Uredbe iz članka 1., alineje 3. uredbe ovog Ugovora),
* Obrazac Zahtjeva Korisnika.

**Članak 15.**

U slučaju proturječnosti između odredbi ovog Ugovora, te Općih uvjeta ovog Ugovora, odredbe ovog Ugovora imat će prvenstvo.

**Članak 16.**

Ovaj Ugovor sastavljen je u dva (2) istovjetna primjerka, od kojih jedan (1) primjerak zadržava Korisnik i jedan (1) primjerak zadržava Grad.

**Članak 17.**

U znak prihvata prava i obveza iz ovog Ugovora, ugovorne strane isti vlastoručno potpisuju.

KLASA: 402-08/20-01/0044

URBROJ:

Koprivnica, 04.01.2021.

|  |  |  |
| --- | --- | --- |
| **ZA GRAD:** |  | **ZA KORISNIKA:** |
| Mišel Jakšić, dipl. oec.  Gradonačelnik |  | Jasmina Stričević  Predsjednica |

**OPĆI UVJETI**

**Ugovora o izvršavanju Programa javnih potreba u sportu Grada Koprivnice za 2021. godinu**

**Opće obveze**

**Članak 1.**

Korisnik koristi financijska sredstava namijenjena izvršavanju Programa javnih potreba u sportu Grada Koprivnice za 2021. godinu (u daljnjem tekstu: Program) na vlastitu odgovornost i u skladu s opisom i financijskim proračunom programa ili projekta i u njemu sadržanih ciljeva.

Korisnik koristi financijska sredstva s dužnom pažnjom, učinkovito i transparentno sukladno, zakonskim i podzakonskim aktima, najboljim praksama na danom području i u skladu s ugovorom. U tu svrhu Korisnik angažira sve potrebne financijske, ljudske i materijalne resurse potrebne za cjelovito korištenje sredstava namijenjenih izvršenju Programa kako je navedeno u Zahtjevu Korisnika.

Korisnik koristi sredstva namijenjena izvršavanja Programa samostalno ili u partnerstvu s jednom ili više pravnih ili fizičkih osoba. Partneri sudjeluju u izvršavanju Programa Korisnika, a njihovi se troškovi, smatraju opravdanim na isti način kao i troškovi samog Korisnika.

Korisnik i Grad jedine su strane ugovora. Grad ni na koji način nije ugovorno povezan s partnerom (partnerima) Korisnika. Svi uvjeti koji se odnose na Korisnika primjenjuju se i na njegove partnere, a Korisnik je odgovoran Gradu za korištenje financijskih sredstava za izvršenje djelatnosti Korisnika u skladu s uvjetima ugovora.

**Obveza dostavljanja podataka, financijskih i opisnih izvještaja**

**Članak 2.**

Korisnik je dužan dostaviti Gradu sve potrebne podatke o korištenju sredstava namijenjenih izvršavanja Programa. Grad će odredit učestalost izvještavanja (tromjesečna, polugodišnja, godišnja ili završni izvještaj). Ovi se izvještaji sastoje od opisnog dijela i financijskog dijela i podnose se na Obrascu Zahtjeva Korisnika.

Grad može od Korisnika zahtijevati dodatne podatke o korištenju sredstava namijenjenih izvršavanju Programa u bilo koje doba, sve do konačnog odobrenja izvještaja o korištenju sredstava namijenjenih izvršavanju programa i koji se dostavljaju u skladu s uputom Grada, najkasnije u roku od 14 dana od dana podnošenja zahtjeva.

Svi dodatni uvjeti vezani uz izvještavanje moraju biti izričito ugovoreni.

Ako Korisnik ne dostavi Gradu izvještaj do krajnjeg roka za njegovo podnošenje navedenog u stavku 2. ovoga članka i ne dostavi prihvatljivo i dovoljno detaljno obrazloženje razloga zbog kojih nije ispunio obavezu, Grad će raskinuti ugovor u skladu s člankom 48. stavkom 2. alinejom a) Uredbe iz članka 1., alineje 3. ovog Ugovora i zahtijevati povrat sredstva koja su već uplaćena.

**Odgovornost ugovornih strana**

**Članak 3.**

Grad ne odgovara za štetu nastalu u odnosu na osoblje ili imovinu Korisnika tijekom obavljanja svoje osnovne djelatnosti ili slijedom posljedica korištenja sredstava namijenjenih izvršavanju Programa, ne može prihvatiti potraživanje za nadoknadom ili povećanjem iznosa plaćanja vezano uz takve štete ili povrede.

Korisnik je isključivo odgovoran trećim stranama, uključujući odgovornost za nastale štete ili povrede bilo koje vrste tijekom provedbe ili slijedom posljedica korištenja sredstava namijenjenih za izvršavanje Programa . Korisnik ne može na Grad prenijeti odgovornost, odnosno obvezu naknade štete koja proistječe iz potraživanja ili akcija poduzetih kao posljedica kršenja pravila ili propisa od strane Korisnika ili zaposlenika Korisnika ili pojedinaca za koje su ti zaposlenici odgovorni, ili kao posljedica kršenja prava treće strane.

**Sukob interesa u korištenju sredstava iz javnih izvora**

**Članak 4.**

Korisnik će poduzeti sve potrebne mjere u svrhu izbjegavanja sukoba interesa pri korištenju sredstava iz javnih izvora i bez odgode će obavijestiti Grad o svim situacijama koje predstavljaju ili bi mogle dovesti do takvog sukoba.

Sukob interesa postoji kada je nepristrano izvršenje ugovornih obveza bilo koje osobe vezane ugovorom ugroženo zbog prilike da ta osoba svojom odlukom ili drugim djelovanjem pogoduje sebi ili sebi bliskim osobama (članovi obitelji: bračni ili izvanbračni drug, dijete ili roditelj), zaposleniku, članu udruge, članu upravnog tijela ili čelniku te udruge ili bilo koje druge udruge povezane na bilo koji način s tom udrugom, društvenim skupinama i organizacijama, a nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa s drugom osobom.

U postupcima javne nabave ili podugovaranja koje Korisnik provodi u okviru provedbe ugovora, kao prihvatljivi ponuđači mogu sudjelovati i članovi udruge i volonteri udruge koja pokreće postupak nabave roba ili usluga pod uvjetom da se vodi računa o izbjegavanju sukoba interesa.

Ne smatra se sukobom interesa kada Korisnik koristi sredstva namijenjena obavljanju svoje osnovne djelatnosti, koji je usmjeren na njegove članove kao korisnike osnovne djelatnosti Korisnika koji pripadaju socijalno osjetljivim skupinama ili skupinama s posebnim potrebama.

Svaki sukob interesa Grad zasebno procjenjuje. U slučaju utvrđenog postojanja sukoba interesa u provedbi ugovora, Grad će zatražiti od Korisnika da bez odgode, a najkasnije u roku koji ne može biti duži od 30 dana (ovisno o mjeri koju je potrebno poduzeti) poduzme potrebne radnje koje je naložio Grad kako bi se otklonio sukob interesa u korištenju sredstava namijenjenih izvršavanju Programa.

**Čuvanje dokumenata**

**Članak 5.**

Sukladno članku 52. Uredbe, Grad i Korisnik preuzimaju obvezu čuvanja svih dokumenata, podataka ili drugih relevantnih materijala dostavljenih u okviru izvršavanja odredbi ovog Ugovora, i to najmanje sedam godina od posljednje uplate sredstava.

**Javnost i vidljivost**

**Članak 6.**

Korisnik mora poduzeti sve potrebne mjere da objavi činjenicu da je Grad financirao ili sufinancirao obavljanje osnovne djelatnosti Korisnika, osim ako Grad ne odluči drukčije.

Korisnik će navesti sufinanciranje Grada u svim informacijama za krajnje korisnike osnovne djelatnosti Korisnika te u svojim privremenim i godišnjim izvještajima i svim kontaktima s medijima osim ako je ugovorom između Grad i Korisnika određeno drugačije.

U svim obavijestima ili publikacijama Korisnika koje se tiču obavljanju osnovne djelatnosti Korisnika, uključujući i one iznijete na konferencijama ili seminarima, mora se navesti da je osnovna djelatnost Korisnika financirana iz proračuna Grada. Sve publikacije Korisnika, u bilo kojem obliku i preko bilo kojeg medija, uključujući Internet moraju sadržavati sljedeću izjavu: »Ovaj je dokument izrađen uz financijsku podršku Grada. Sadržaj ovoga dokumenta u isključivoj je odgovornosti Korisnika i ni pod kojim se uvjetima ne može smatrati kao odraz stajališta Grada“. Grad može ugovorom obvezati Korisnika da sadržaj publikacije dostavi na prethodno odobrenje, odnosno publikaciju neprimjerenog sadržaja tretirati kao neprihvatljivi trošak.

Korisnik ovlašćuje Grad da objavi njegov naziv i adresu, svrhu financijskih sredstava, najviši iznos sredstava i stopu financiranja prihvatljivih troškova osnovne djelatnosti Korisnika sukladno ugovoru. Grad može na zahtjev Korisnika odustati od objavljivanja ovih informacija ako bi to ugrozilo Korisnika ili nanijelo štetu njegovim interesima.

**Vlasništvo, korištenje rezultata i opreme**

**Članak 7.**

Vlasništvo i prava intelektualnog i industrijskog vlasništva nad rezultatima izvršavanja Programa, izvještajima i drugim dokumentima vezanim uz njih pripadaju Korisniku.

Iznimno od odredbe stavka 1. ovoga članka, a sukladno ugovoru, Korisnik daje Grad pravo da slobodno koristi sve dokumente koji proistječu iz izvršavanja Programa, bez obzira na njihov oblik i pod uvjetom da se time ne krše postojeća prava na industrijsko i intelektualno vlasništvo.

Vlasnik opreme nabavljene iz financijskih sredstava za obavljanje osnovne djelatnosti Korisnika, je Korisnik, osim ako se posebnom odlukom vlasništvo opreme ne prenosi s njega na partnera ili na krajnje korisnike programa ili projekta, o čemu se Grad izvještava na posebnom obrascu o vlasništvu opreme koji se prilaže završnom izvještaju.

**Praćenje i vrednovanje razvoja kapaciteta organizacija civilnog društva**

**Članak 8.**

Grad je obvezan pratiti obavljanje osnovne djelatnosti Korisnika, te ako provedba traje najmanje godinu dana i vrijednost mu iznosi 100.000 kuna i više, obvezan je najmanje jednom tijekom tog trajanja obaviti terensku provjeru provedbe.

Korisnik je po završetku dužan vrednovati obavljanje osnovne djelatnosti Korisnika. Korisnik je dužan staviti na raspolaganje Gradu ili osobama koje Grad ovlasti svu dokumentaciju ili podatke koji mogu biti od koristi kod praćenja programa ili projekta, odnosno vrednovanja natječaja i dati im prava pristupa sadržana u članku 52. stavku 2. Uredbe iz članka 1., alineje 3. ovog Ugovora.

Ako bilo koja od strana ugovora izvrši ili naruči vrednovanje tijekom izvršavanja Programa, dužna je dostaviti drugoj stranci presliku izvještaja o vrednovanju.

**Izmjene i dopune ugovora**

**Članak 9.**

Za vrijeme trajanja ugovora mogu se mijenjati i dopunjavati odredbe ugovora. Sve izmjene i dopune ugovora za vrijeme trajanja ugovora, uključujući i Anekse ugovora koji moraju biti u pisanom obliku.

Izmjene mogu biti jednostrane i o njima je dovoljno obavijestiti Grad (kao što je obavijest o prenamjeni sredstava) i one koje zahtijevaju suglasnost obiju ugovornih strana za izmjenu i dopunu ugovora (kao što je zahtjev za promjenom proračuna), a slučajevi za jednostranu izmjenu uređuju se ugovorom.

Ako izmjene i dopune predlaže Korisnik, obvezan je zahtjev za izmjenu ili dopunu ugovora dostaviti Gradu najmanje 30 dana prije nego što bi radnja zbog koje se predlaže izmjena ili dopuna trebala biti provedena, osim ako ne postoje posebne okolnosti koje je Korisnik valjano obrazložio, a Grad ih prihvatio. Ni u kojem slučaju radnja koja se predlaže izmjenom i dopunom ne može se provesti prije nego je odobrena od strane Grada.

Ukoliko Korisnik uoči da će trebati povećati broj izvršitelja, broj aktivnosti i slično, može zatražiti prenamjenu sredstava, odnosno promjenu proračuna. Promjene proračuna moraju biti odobrene od strane Grada prije nego što nastanu troškovi koji premašuju iznos na pojedinoj stavci u proračunu koji je ugovoren.

U slučaju da izmjene i dopune proračuna ili aktivnosti ne utječu na obavljanje osnovne djelatnosti Korisnika, a financijski je učinak ograničen na premještanje stavki u okviru istog glavnog proračunskog poglavlja, uključujući otkazivanje ili izmjenu postojeće stavke, ili premještanja planiranih troškova iz jednog proračunskog poglavlja u drugo, u iznosu od 15% ili manje od iznosa predviđenog ugovorom (ili Aneksom Ugovora) za svako relevantno poglavlje prihvatljivih troškova, Korisnik može prenamijeniti proračun i o tome bez odlaganja obavijestiti Grad u pisanom obliku.

U slučaju da su izmjene proračuna između proračunskih stavki veće od 15%, kao i u slučaju izmjena i dopuna Programa, kojima se utječe na osnovnu svrhu, ovog Ugovora neophodno je izraditi Aneks ugovora i novi proračun Programa, uz što je obvezno dostaviti i pisani zahtjev za odobrenjem te obrazloženje izmjena i dopuna proračuna.

Korisnik je dužan obavijestiti Grad o svim promjenama.

Grad može odbiti izbor novog bankovnog računa ili revizora Korisnika. Grad zadržava pravo zahtijevati da se revizor zamijeni ako podaci koji su bili nepoznati u vrijeme potpisivanja ugovora ospore ili utječu na neovisnost ili stručne standarde revizora.

**Prijenos prava**

**Članak 10.**

Ugovor i sva plaćanja povezana s njim ne mogu se prenositi na treću stranu bez prethodne pisane suglasnosti Grada.

**Provedbeno razdoblje, produljenje, obustava, viša sila i rok dovršetka**

**Članak 11.**

Provedbeno razdoblje izvršavanja Programa mora biti navedeno u ugovoru. Korisnik je bez odlaganja dužan obavijestiti Grad o svim okolnostima koje bi mogle priječiti ili odgoditi obavljanje osnovne djelatnosti Korisnika.

Svaka od ugovornih strana može raskinuti ugovor u skladu s člankom 48. Uredbe. Ako ugovor nije raskinut Korisnik će nastojati vrijeme obustave svesti na najmanju moguću mjeru i nastaviti s provedbom čim okolnosti to dopuste i nakon što prethodno dobije pismenu suglasnost Grada.

Viša sila u obavljanju osnovne djelatnosti Korisnika podrazumijeva bilo koji izvanredni nepredvidivi vanjski događaj ili iznimnu situaciju koji su nastali nakon sklapanja ugovora, a prije dovršetka aktivnosti u okviru izvršavanja Programa, koji se u vrijeme sklapanja ugovora nije mogao predvidjeti niti ih je ugovorna strana mogla spriječiti, izbjeći ili otkloniti te za koje nije odgovorna ni jedna ni druga strana, a koji priječi bilo koju od njih da ispune svoje ugovorne obaveze, pri čemu se ne mogu pripisati pogrešci, nepažnji ili nemaru s njihove strane (ili od strane njihovih podugovarača, zastupnika ili zaposlenika), a pokažu se kao nepremostive unatoč dužnoj pažnji. Neispravna oprema ili materijali ili kašnjenje u njihovoj dostavi, radni sukobi, štrajkovi ili financijski problemi koje je Korisnik mogao predvidjeti ili izbjeći ne mogu se navoditi kao viša sila. Neće se smatrati da je ugovorna strana prekršila svoje ugovorne obveze ako je spriječena da te obveze ispuni zbog više sile. Ugovorna strana suočena s višom silom bez odlaganja će o tome obavijesti drugu ugovornu stranu, navodeći prirodu, vjerojatno trajanje i predvidive posljedice problema, te poduzeti sve potrebne mjere da štetu pažnjom dobrog gospodarstvenika, odnosno stručnjaka svede na najmanju moguću mjeru.

Financijske obaveze Grada na temelju ugovora završiti će 12 mjeseci nakon isteka roka za obavljanje osnovne djelatnosti Korisnika navedenog u ugovoru, osim ako ugovor nije raskinut temeljem članka 48. stavka 1. Uredbe, kada financijska obveza prestaje dostavom obavijesti o raskidu ugovora.

Grad će obavijestiti Korisnika o svim odgodama krajnjeg roka.

**Raskid ugovora**

**Članak 12.**

Ako jedna ugovorna strana smatra da se ugovor više ne može provoditi na ugovoreni način u skladu s ciljevima i planiranim aktivnostima, o tome će se savjetovati s drugom stranom. Ukoliko ne dođe do dogovora, bilo koja strana može dva mjeseca unaprijed u pisanom obliku raskinuti ugovor.

Grad može raskinuti ugovor bez pisane obavijesti i bez plaćanja bilo kakve nadoknade u sljedećim slučajevima, ako:

a) Korisnik bez opravdanja ne ispuni bilo koju preuzetu obvezu i ako je i nakon što je pisanim putem upozoren na obvezu njezinog ispunjavanja i dalje ne ispuni niti dostavi zadovoljavajuće obrazloženje u roku od 14 dana od otpremanja pisma o potrebi ispunjenja obveze,

b) je protiv Korisnika pokrenut stečajni postupak, odnosno postupak likvidacije, ili sudovi upravljaju njegovim poslovima, ili je u postupku nagodbe s vjerovnicima ili drugom srodnom postupku prema važećim propisima,

c) je Korisnik partner, podugovarač ili osoba ovlaštena za zastupanje Korisnika pravomoćno osuđena za prekršaj počinjen zlouporabom dužnosti i djelatnosti, u obavljanju poslova i djelatnosti, odnosno u vezi s Korisnikovom djelatnosti, a koje prekršaje Grad specificira u općim uvjetima ugovora ovisno o specifičnostima svakog natječaja,

d) je Korisnik partner, podugovarač ili osoba ovlaštena za zastupanje Korisnika pravomoćno osuđena za neko od sljedećih kaznenih djela: krađa (članak 228.), teška krađa (članak 229.), razbojništvo (članak 230.), razbojnička krađa (članak 231.), pronevjera (članak 233.), prijevara (članak 236.), prijevara u gospodarskom poslovanju (članak 247.), primanje mita u gospodarskom poslovanju (članak 252.), davanje mita u gospodarskom poslovanju (članak 253.), utaja poreza ili carine (članak 256.), zlouporaba povjerenja (članak 240.) pranje novca (članak 265.), krivotvorenje novca (članak 274.), krivotvorenje isprave (članak 278.), krivotvorenje službene ili poslovne isprave (članak 279.), zlouporaba položaja i ovlasti (članak 291.), primanje mita (članak 293.), davanje mita (članak 294.), zločinačko udruženje (članak 328.) i počinjenje kaznenog djela u sastavu zločinačkog udruženja (članak 329.) iz Kaznenog zakona »Narodne novine« br. 125/2011 i 144/2012), odnosno krađa (članak 216.), teška krađa (članak 217.), razbojništvo (članak 218.), razbojnička krađa (članak 219.), prijevara (članak 224.), zlouporaba povjerenja (članak 227.), krivotvorenje novca (članak 274.), pranje novca (članak 279.), utaja poreza i drugih davanja (članak 286.), prijevara u gospodarskom poslovanju (članak 293.), primanje mita u gospodarskom poslovanju (članak 294.a), davanje mita u gospodarskom poslovanju (članak 294.b), krivotvorenje isprave (članak 311.), krivotvorenje službene isprave (članak 312.), udruživanje za počinjenje kaznenih djela (članak 333.), zlouporaba položaja i ovlasti (članak 337.), zlouporaba obavljanja dužnosti državne vlasti (članak 338.), protuzakonito posredovanje (članak 343.), pronevjera (članak 345.), primanje mita (članak 347.) i davanje mita (članak 348.) iz Kaznenog zakona »Narodne novine« br. 110/97, 27/98, 50/2000, 129/2000, 51/2001, 111/2003, 190/2003, 105/2004, 84/2005, 71/2006, 110/2007, 152/2008 i 57/2011), osim ako je nastupila rehabilitacija sukladno posebnom zakonu,

e) Korisnik promijeni pravni oblik, osim ako ne postoji dodatak ugovoru u kojemu je navedena ta činjenica,

f) Korisnik ne postupa u skladu s odredbama ugovora vezano uz sukob interesa, prijenos prava i tehničke i financijske provjere izvršavanja Programa, ili

g) Korisnik daje lažne ili nepotpune izjave, podatke, informacije i dokumentaciju kako bi dobio sredstva iz ugovora ili ako dostavlja nevjerodostojne izvještaje.

U slučaju raskida ugovora Korisniku se priznaje pravo na isplatu sredstava samo za dio izvršavanja Programa koji je proveden, isključujući troškove vezane uz tekuće obveze koje bi se izvršile poslije raskida. U tu svrhu Korisnik je dužan podnijeti zahtjev za isplatu i završni izvještaj u skladu s člankom 38. Uredbe iz članka 1., alineje 3. ovog Ugovora.

Prije ili umjesto raskida ugovora u skladu s ovim člankom, kao i u slučaju sumnje na postojanje razloga za raskid ugovora zbog razloga iz stavka 2. ovoga članka, Grad može ne isplatiti dospjele isplate kao mjeru opreza, bez prethodne obavijesti Korisniku.

Ugovor će se smatrati raskinutim ukoliko Grad zbog razloga iz stavka 2. ovoga članka ne izvrši uplatu Korisniku u roku od jedne godine od potpisivanja ugovora.

**Primjena propisa i rješavanje sporova**

**Članak 13.**

Na ugovor o dodjeli financijskih sredstava primjenjuju se odredbe Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj: 26/15), drugih primjenjivih propisa Republike Hrvatske i Pravilnika o financiranju javnih potreba Grada Koprivnice („Glasnik Grada Koprivnice“ broj 3/15, 3/16 i 7/19).

U slučaju spora vezanog uz provedbu ugovora spor će strane nastojati riješiti mirnim putem, uz mogućnost sudjelovanja izmiritelja, te ako isti ne bude riješen u roku od 45 dana od dana dostavljanja takva zahtjeva drugoj strani, pokreće se postupak pred nadležnim sudom.

**Prihvatljivi i neprihvatljivi troškovi**

**Članak 14.**

Prihvatljivi troškovi, u smislu ovog Pravilnika, su troškovi koje je imao Korisnik, a koji ispunjavaju sve sljedeće kriterije:

* nastali su za vrijeme razdoblja izvršavanja Programa u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora;
* moraju biti navedeni u ukupnom predviđenom proračunu izvršavanja Programa,
* nužni su za izvršavanja Programa,
* mogu biti identificirani i provjereni i koji su računovodstveno evidentirani kod Korisnika prema važećim propisima o računovodstvu neprofitnih organizacija,
* trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost.

U skladu s prihvatljivim troškovima iz stavka 1. ovog članka, i kada je to relevantno za poštivanje propisa o javnoj nabavi, opravdanim se smatraju slijedeći izravni Korisnika i troškovi njegovih partnera:

* troškovi zaposlenika angažiranih u obavljanju osnovne djelatnosti Korisnika koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću, sukladno odredbama ovog Pravilnika i Uredbe iz članka 1., alineje 3. ovog Ugovora;
* putni troškovi i troškovi dnevnica za zaposlenike i druge osobe koje sudjeluju u obavljanju osnovne djelatnosti Korisnika, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna;
* troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt, te troškovi usluga pod uvjetom da su u skladu s tržišnim cijenama;
* troškovi potrošne robe;
* troškovi podugovaranja;
* troškovi koji izravno proistječu iz zahtjeva ugovora uključujući troškove financijskih usluga (informiranje, vrednovanje konkretno povezano s projektom, revizija, umnožavanje, osiguranje, itd.).

Osim izravnih, Korisniku se može odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi, u maksimalnom iznosu do 25% ukupnog odobrenog iznosa financiranja iz proračuna Grada.

**Plaćanje i modeli plaćanja**

**Članak 15.**

Ako sukladno uvjetima javnog poziva ugovorom nije utvrđen neki drugi način plaćanja postupci plaćanja uređuju se ugovorom prema jednom od sljedećih modela:

**Model 1.:**

Za programe ili projekte koji se ne provode dulje od 12 mjeseci ili za koje financijska sredstva koja osigurava Grad iznose najmanje 50.000 kuna, a najviše 100.000 kuna, će isplati sredstva Korisniku na sljedeći način:

– predujam u iznosu od 30 – 80% iznosa navedenog u ugovoru u roku od 30 dana od potpisivanja ugovora, ovisno o raspoloživosti proračunskih sredstava, odnosno dinamici punjenja proračuna iz izvora od igara na sreću, u slučaju da se sredstva isplaćuju iz namjenskog izvora sredstava od igara na sreću,

– razliku do iznosa ukupnih prihvatljivih troškova u roku od 30 dana nakon što Grad prihvati završni izvještaj u skladu sa stavkom 2. ovoga članka, na temelju zahtjeva za isplatu.

**Model 2.:**

Za projekte ili programe koji se provode dulje od 12 mjeseci i gdje financijska sredstva koja osigurava Grad iznose više od 100.000 kuna, Grad će isplatiti sredstva udruzi na sljedeći način:

– prvu ratu predujma u iznosu od 80% proračuna predviđenog za prvih 12 mjeseci provođenja programa ili projekta koju financira Grad u roku od 30 dana od potpisivanja ugovora sukladno iznosu navedenom u ugovoru,

– daljnje rate predujma u iznosima koji su navedeni u ugovoru, namijenjene redovitom pokrivanju financijskih potreba udruge, za svakih 12 mjeseci provođenja programa ili projekta, u roku od 30 dana nakon što prihvati privremeni izvještaj u skladu sa stavkom 2. ovoga članka i uz zahtjev za isplatu,

– razliku do iznosa ukupnih prihvatljivih troškova u roku od 30 dana nakon što Grad prihvati završni izvještaj u skladu sa stavkom 2. ovoga članka i uz zahtjev za isplatom razlike,

– revizorsko izvješće, ukoliko je potrebno, sukladno stavku 6. ovoga članka,

Daljnje plaćanje predujma izvršit će se samo ako dio stvarno nastalih troškova koje financira Grad iznosi najmanje 70% iznosa prethodne isplate (i 100% bilo koje prethodne isplate) uz podnošenje odgovarajućeg privremenog izvještaja i obrazloženja troškova. U slučaju da je potrošnja prethodnog predujma iznosila manje od 70%, iznos nove isplate predujma umanjit će se za neiskorištene iznose prethodne isplate predujma.

**Model 3.:**

Svi programi ili projekti bez obzira na iznos ili trajanje – Grad isplatit će sredstva Korisniku jednokratno u roku od 45 dana od prihvaćanja završnog izvještaja u skladu sa stavkom 2. ovoga članka uz dostavljanje zahtjeva za isplatom i obrazloženjem troškova.

**Model 4.:**

Za programe ili projekte koji se ne provode dulje od 12 mjeseci i za koje financijska sredstva koja osigurava Grad iznose najviše 50.000 kuna, davatelj financijskih sredstava će isplatiti sredstva Korisniku u iznosu od 100% iznosa navedenog u ugovoru u roku od 30 dana od potpisivanja ugovora.

**Model 5.:**

Za programe ili projekte koji se ne provode dulje od 12 mjeseci i za koje financijska sredstva koja osigurava Grad iznose više od 100.000 kuna, Grad će isplatiti sredstva Korisniku u iznosu od 10% iznosa navedenog u ugovoru u roku od 30 dana od potpisivanja ugovora, a ostalih 90% iznosa sukladno dinamici isplate utvrđenoj u ugovoru uz obvezu podnošenja polugodišnjeg i završnog izvještaja, čije je odobrenje uvjet za plaćanje.

Grad je obvezan pisanim putem potvrditi prijem izvještaja s potrebnom pratećom dokumentacijom i njegovo prihvaćanje u roku od 60 dana, ako ugovorom nije propisan drugi rok. Grad prekida rok za prihvaćanje izvještaja obavještavanjem Korisnika da se izvještaj ne može prihvatiti te da smatra da je potrebno poduzeti dodatne provjere. U takvim slučajevima, Grad će zatražiti pojašnjenja, izmjene ili dodatne podatke koji se trebaju dostaviti u roku od 15 dana od podnošenja zahtjeva ako ugovorom nije propisan drugi rok. Rok ponovno počinje teći na dan primitka traženih podataka. Izvještaji se podnose u skladu s člankom 38. Uredbe iz članka 1., alineje 3. ovog Ugovora.

Zadnji dan roka za isplatu naveden u modelima iz stavka 1. ovoga članka je dan isplate sredstava s računa Grada. Grad prekida ovaj rok obavještenjem Korisnika da je zahtjev sa isplatom neprihvatljiv, ili zato što dani iznos još nije dospio ili zato što nije priložena potrebna dokumentacija ili pak zato što smatra da je potrebno poduzeti dodatne provjere, uključujući provjere u sjedištu udruge kako bi se utvrdilo da je trošak prihvatljiv. Rok za isplatu počinje ponovno teći na dan evidentiranja pravilno formuliranog zahtjeva za isplatom.

U slučaju da je postupak dodjele ili izvršenja ugovora narušen značajnim nepravilnostima ili prijevarom počinjenim od strane Korisnika, Grad će obustavit plaćanja, odnosno tražit će povrat već uplaćenih sredstva koja su neopravdano utrošena razmjerno ozbiljnosti nepravilnosti ili prijevare.

Grad može također obustaviti plaćanja u slučajevima u kojima se osnovano sumnja ili su utvrđene nepravilnosti ili prijevare koje je izvršio Korisnik u provedbi drugog ugovora koji se financira iz javnih izvora, a koji mogu utjecati na učinke postojećeg ugovora.

Grad može tražiti neovisno revizorsko izvješće o provjeri troškova za programe ili projekte čija je ukupna vrijednost jednaka ili veća od 500.000 kuna. Zahtjev za revizorskim izvješćem treba biti sastavni dio ovog ugovora, a troškovi provedbe takve revizije prihvatljiv trošak proračuna.

Grad će uplate izvršiti u kunama.

**Računi, tehničke i financijske provjere**

**Članak 16.**

Korisnik će voditi precizne i redovite evidencije vezane uz obavljanje osnovne djelatnosti koristeći odgovarajuće računovodstvene sustave sukladno propisima o računovodstvu neprofitnih organizacija. Korisnik će osigurati da financijski izvještaj (i privremeni i završni) u skladu s člankom 38. Uredbe iz članka 1., alineje 3. ovog Ugovora, bude primjereno i jednostavno usklađen i s računovodstvenim i knjigovodstvenim sustavom Korisnika i temeljnim računovodstvenim i drugim relevantnim evidencijama. U tu svrhu Korisnik će pripremiti i održavati odgovarajuća usuglašavanja, prateće planove, analize i preglede po stavkama za nadzor i provjeru.

Korisnik je obvezan omogućiti Gradu, inspektorima proračunskog nadzora Ministarstva financija i svim vanjskim revizorima koji vrše provjere sukladno članku 51. stavku 5. Uredbe iz članka 1., alineje 3. ovog Ugovora da provjere, ispitivanjem dokumenata ili putem kontrola na licu mjesta, obavljanje osnovne djelatnosti Korisnika i po potrebi izvrše reviziju na temelju prateće dokumentacije za računovodstvene evidencije, računovodstvene dokumente i sve ostale dokumente relevantne za financiranje osnovne djelatnosti Korisnika, i u razdoblju od sedam godina nakon završne isplate.

Korisnik će dopustiti proračunskom nadzoru i svim vanjskim revizorima koji vrše nadzor temeljem članka 51. stavka 5. Uredbe iz članka 1., alineje 3. ovog Ugovora, da na licu mjesta izvrše provjere i nadzor u skladu s postupcima sadržanim u važećim propisima za zaštitu financijskih interesa Republike Hrvatske od prevara i drugih nepravilnosti. Radi toga Korisnik će omogućiti pristup zaposlenicima ili predstavnicima Grada, proračunskom nadzoru kao i svim vanjskim revizorima koji vrše provjere i nadzor sukladno članku 51. stavku 5. Uredbe iz članka 1., alineje 2. ovog Ugovora, objektima i lokacijama na kojima se provodi program ili projekt, uključujući njegovim informatičkim sustavima te svim dokumentima i bazama podataka vezanim uz tehničko i financijsko upravljanje obavljanjem osnovne djelatnosti Korisnika te poduzeti sve mjere da olakša njihov rad.

Pristup omogućen predstavnicima Grada, proračunskom nadzoru, kao i svim vanjskim revizorima koji vrše provjere i nadzor u skladu s člankom 51. stavkom 5. Uredbe iz članka 1., alineje 3. ovog Ugovora temeljit će se na povjerljivosti u odnosu na treće strane.

Svi dokumenti vezani uz obavljanje osnovne djelatnosti Korisnika moraju biti lako dostupni i arhivirani na način koji omogućuje jednostavan pregled, a Korisnik je dužan obavijestiti Grad o njihovoj točnoj lokaciji.

Prava Grada, proračunskog nadzora kao i svih vanjskih revizora koji vrše provjere sukladno članku 51. stavku 5.Uredbe iz članka 1., alineje 3. ovog Ugovora, na obavljanje revizija, nadzora i provjera jednako se primjenjuju pod istim uvjetima i prema istim pravilima u odnosu na partnere i podugovarače udruge.

Pored izvještaja navedenih u članku 38. Uredbe iz članka 1., alineje 3. ovog Ugovora, dokumenti navedeni u stavku 2. ovoga članka uključuju računovodstvenu evidenciju iz računovodstvenog sustava korisnika financiranja, dokaze o postupcima nabave, obvezama, isporučenim uslugama, primitku roba, završetku radova, kupnji, uplatama, troškovima goriva, te evidenciju o zaposlenicima i njihovim plaćama.

**Konačan iznos financiranja od strane Grada**

**Članak 17.**

Konačan iznos koji Grad treba isplatiti Korisniku ne može biti veći od najvišeg iznosa sredstava navedenih u ugovoru čak i ako ukupan zbroj prihvatljivih troškova premaši procijenjeni ukupan proračun naveden u obrascu zahtjeva Korisnika.

Ako su prihvatljivi troškovi na kraju razvoja kapaciteta organizacija civilnog društva manji od ukupnih procijenjenih troškova navedenih u ugovoru, doprinos Grada bit će ograničen na iznos dobiven primjenom postotka navedenog u ugovoru na stvarne prihvatljive troškove koje je odobrio Grad.

Korisnik prihvaća da financijska sredstva ni pod kojima uvjetima ne mogu za posljedicu imati ostvarivanje dobiti i da moraju biti ograničena na iznos potreban za izravnanje prihoda i rashoda programa ili projekta. Dobit se u ovom slučaju definira kao višak primljenih sredstava u odnosu na troškove programa ili projekta kada se podnosi zahtjev za plaćanjem razlike.

Kao dopuna i bez prejudiciranja prava na raskid ugovora sukladno članku 48. stavku 2. Uredbe iz članka 1., alineje 3. ovog Ugovora, Grad će, temeljem obrazložene odluke ako se obavljanje osnovne djelatnosti Korisnika ne provodi ili se neadekvatno, djelomično ili sa zakašnjenjem provodi, smanjiti financijska sredstva prvobitno predviđena u skladu sa stvarnim obavljanjem osnovne djelatnosti Korisnika pod uvjetima sadržanim u ugovoru.

**Povrat sredstava**

**Članak 18.**

Korisnik će Gradu najkasnije u roku od 30 dana od primitka zahtjeva, osim u iznimnim, jasno obrazloženim slučajevima, sukladno uputama Grada da to učini, vratiti sve iznose uplaćene preko utvrđenog konačnog iznosa, kao i sva neutrošena sredstva te nenamjenski utrošena sredstva.

Ukoliko Korisnik ne vrati sredstva u roku koji je utvrdio Grad, Grad će povećati dospjele iznose dodavanjem zatezne kamate.

Iznosi koji se trebaju vratiti Gradu mogu se prebiti bilo kojim potraživanjem koji Korisnik ima prema Gradu. To neće utjecati na pravo ugovornih strana da se dogovore o plaćanju u ratama.

Bankovne troškove nastale vraćanjem dospjelih iznosa Gradu snosit će Korisnik.

U slučaju kada Korisnik nije vratio sredstva sukladno odredbama ovoga članka Grad će aktivirati sredstva osiguranja plaćanja koja je Korisnik sukladno uvjetima natječaja dostavio prije potpisivanja ovoga ugovora.

Sredstva osiguranja plaćanja, koja ne bude realizirana, vraćaju se Korisniku nakon odobrenja konačnog izvještaja o obavljanju osnovne djelatnosti Korisnika.